Izaro Andres Zelaieta

Izaro Andres Zelaieta edo Izaro (Mallabia, Bizkaia, 1993ko abenduaren 31) euskal abeslari eta musikagilea da.

Bizitza 
Mallabian jaioa, ikastera Donostiara joan zen. Kalifornian zegoela, erabaki zuen musikaria izan nahi zuela.

Ibilbidea

Hasierak eta Om diskoa 
2014an hasi zen tabernetan abesten. Oriol Flores bateria jotzailea ezagutu zuenean, talde bat eratzea erabaki zuten. Horretarako, Oriolek Iker Lauroba, Ane Bastida eta Julen Barandiaran ekarri zituen. 2016an Om diskoa plazaratu zuen, crowdfunding kanpaina bat egin ostean. Izarok berak sortu zituen hitz guztiak eta musika. Abesti gehienak euskaraz daude, baina gaztelaniaz eta ingelesez ere kantatzen du.

2017an hainbat kolaborazio ere egin zituen, hala Korrikaren 20. edizioko Zirkorrika abestian, nola Gatibu taldearen Aske maitte bideoklipean ere. Gaztea irratian ere kolaboratzen hasi zen, B aldea programan astelehen gauero nazioarteko musika aztertzen du, saio bakoitzean herrialde batetako kantariak ezagutaraziz.

Durangoko Azokarako Hankapuntetan I lan laburra kaleratu zuen, berak dioenez kanta "arraroen" bilduma bat. Iker Lauroba izan zuen alboan gitarra eta piano jole. Mikel Urdangarinek Errefuxiatuak kantan kolaborazio bat ere egin zuen.

Eason: diskoa eta nazioarteko bira 

2018an otsailaren 16an bigarren diskoa atera zuen, Eason izenekoa. Lehen diskoaren arrakasta ikusita eta aurreratu zituen "Er(h)ori" eta "Delirios" singleen ondoren, ikuskizun handia zegoen disko berria eskuratzeko. Hamar kantuk osatzen dute lana. Oriol Flores, Iker Lauroba, Julen Barandiaran "Txiki" eta Garazi Esnaola musikariak izan ditu alboan. Eason diskoa aurkezteko bira luzea egin zuten, Euskal Herrian kantatzeaz gain Espainiar Estatuan egon ziren eta baita Mexikon ere. Eason diskoak izan duen arrakastaren seinale Musika Bulegoa Saria lortu izana. 2018 urtearen amaieran bi kolaborazio egin zituen Izarok, bata Igelaren Bandaren Ur berri, urte berri diskoan eta bestea Nøgen taldearen Gertu abestian. 

Eason diskoaren ibilbideari amaiera emateko 2019ko urriaren hasieran Agur Eason: 8 minutu Izarorekin izeneko dokumentala atera zuen, bere bizipenak kontatzen dituena.

Limones en invierno eta itxialdian etorri zirenak 
2020ko urtarrilean disko berria atera zuen, Limones en invierno. Aurrez 2019ko urrian aurreneko singlea plazaratu zuen, "Invierno a la vista" abestiaren bideoklipa, Xoel López musikari galiziarrarekin batera. Bigarren singlea "Paris" izan zen eta hirugarrena "Libre". Durangoko Azokan "pre-order" postal bat atera zuen.

Urtarrilaren 31n kaleratu zuen diskoa, eta martxoan abiatzekoa zuen kontzertu bira berria. Mexiko Hirian egin zuen aurreneko kontzertua baina ondoren COVID-19 pandemiak dena atzeratu zuen. Ez zen geldi egon ordea eta apirila amaieran, aurrez azaroan Euskadiko Orkestra Sinfonikoarekin grabaturiko hiru abesti plazaratu zituen, "Errefuxiatuena", "KoiLarak" eta "Tu escala de grises". Itxialdia probestuz maiatza hasieran single berria atera zuen, "Tiempo ausente", konfinamendua bera gaitzat hartuz. Hainbat kontzertu eskaini zituen online, bere etxetik, BBK Sala Etxetik eta baita Victoria Eugenia Antzokiaren teilatutik ere.

Urte amaierako AIZU! aldizkariaren protagonista nagusia izan zen. Musika egitetik bizi da, eta aldarrikatzen du "nahi duen tokian dagoela, eta, beste ofizio batzuetan, lan egiteagatik soldata jasotzea ez dela pribilegiotzat hartzen".

Nazioarteko kolaborazioak eta Limones de oro 
2020. urtearen amaieran hainbat kolaborazio egin zituen nazioarteko abeslariekin, hala nola Miki Nuñez katalanarekin, Parientes talde argentinarrarekin eta Valira taldearekin. 2021eko urtarrilean Kill Aniston talde mexikarrarekin "Costa a costa" abestiaren bideoklipa atera zuen. Urte bereko ekainean Miley Cyrusen "Malibu" kantaren bertsioa egin du Duda In The Sky musikari brasildarrarekin batera. Gaztean Brasilgo abeslarien inguruko saioa egiterakoan ezagutu zuen eta hortik sortu zen elkarrekin abestia osatzeko ideia.

Nora filmerako soinu bandarako abestia ere egin zuen eta 2021eko uztailean plazaratu zuen Lekeition grabaturiko bideoklipa. "Oso blanco (plata)" bideoklipa ere atera zuen, abestiari erritmo alaiagoak erantsiz. 2022ko urtarrilean Pedro Pastor kantautore madrildarrarekin batera "Ventanas cerradas" kantaren bideoklipa egin zuen, Ezkioko Igartubeiti baserrian grabatu zena eta otsailean "Delirios" Zahararekin eta "Libre" Belako tadeko Cris abeslariarekin. Martxoan Parisko Bataclan aretoan eman zuen kontzertua.

2022ko apirilaren 29an Limones de oro diskoa argitaratu zuen. Tantaka atera dituen kolaborazio hauek bildu zituen bertan, guztira 16 abesti. Maiatzaren 7an Anoetako belodromoan egin zuen disko berriaren aurkezpen kontzertua eta diskoan kolaboratzaile izan dituen abeslariak izan zituen alboan. 6.000 ikusle bildu ziren, emakumezko bakarlari batek Euskal Herrian bildu duen ikusle kopuru handiena izan zen.

2023ko abenduaren 8an Cerodenero izeneko disko berria kaleratuko da. Lan berria kontzeptuala izango da, eta pop, folk eta elektronika ukituak edukiko ditu, besteak beste. Musikariak 2024ko hasieran ekingo dio aurkezpen birari. Urtarrilaren 2an Bilboko Euskaldunan emango du kontzertua, eta 3an eta 4an emanaldi bikoitza egingo du Donostiako Kursaalean. Ondoren, Bartzelonan, Iruñean, Gasteizen eta Sevillan emango ditu kontzertuak.

Diskografia 
 Om (2016, autoekoizpena)
 Hankapuntetan I (2017, autoekoizpena) - EP-a
 Eason (2018, autoekoizpena)
 Limones en invierno (2020, autoekoizpena)
 Limones de oro (2022, autoekoizpena) - abesti bilduma kolaborazioekin
 Cerodenero (2023)

Sariak 

 Musika Bulegoa Saria jaso zuen 2018an Eason diskoarengatik eta 2021ean Limones en Invierno diskoarengatik.
 2020ko Gaztea Sarietan bi sari eskuratu zituen. Libre abestia urteko kanturik onena izendatu zuten; Invierno a la vista abestiaren bideoklipari esker, berriz, bideoklip onenaren saria irabazi zuen.

Erreferentziak

Ikus, gainera 
 Euskal Herriko musika garaikidea

Kanpo estekak 
 (Bideoa) «Izaro Andres: "Abeslari profesionala izatera iristeko bidea oso gogorra da"». Eitb, 2019-05-02.
 Izaro Andresen Twitter kontua
 «Neskok beldurra pasatzen dugu. Serioa da, oso». Mugalari, 2016-02-10.
 "Bizitza lasai hartzen saiatzen naiz orain" Berria 2020.08.05
 "Maitatua eta sostengatua sentiarazten nau publikoak"Berria. 2020.10.24

2010eko hamarkadako abeslariak
Izaro Andres
Mallabitarrak
Emakume abeslariak
Euskal abeslariak